Nuwe standbeelde sal Durban se beeld verander, sê burgemeesterZandile Gumede, burgemeester van eThekwini-munisipaliteit (Foto: Nqobile Mbonambi/ African News Agency (ANA) Zandile Gumede, burgemeester van eThekwini-munisipaliteit, het gesê twee nuwe standbeelde, ter waarde van R20 miljoen van oudpresident Nelson Mandela en Oliver Tambo, sal die beeld van Durban verander. Gumede het Dinsdag haar burgemeestersverslag voorgehou by die uitvoerende raad se eerste vergadering vir 2019 in ŉ konferensiekamer by die Moses Mabhida-stadion. Sy het gesê die raad het in 2017 besluit om die “reusagtige” standbeelde van Tambo en Mandela voor die Durbanse stadsaal op te rig. “Daar is tans ŉ paar koloniale standbeelde voor die stadsaal en hierdie twee sal die beeld van die stad verander,” het Gumede bygevoeg. “Ons sal binnekort ŉ formele en publieke aankondiging maak sodra ons ons interne prosesse afgehandel het. Ons sal met die kantoor van die premier, die nasionale regering en betrokke families gesels voor ons verdere terugvoer gee. Dit is belangrik dat protokol gevolg word wanneer sekere politieke besluite gemaak word.” Die munisipaliteit is veroordeel toe dit aan die lig gebring is dat een kunstenaar die tender van R20 miljoen ontvang het om die standbeelde op te rig. Die beplande bekendstelling van die kunstenaar is gevolglik “onbepaald” uitgestel.